**Тақырып: Бухгалтерлік баланс**

**1. Бухгалтерлік баланстың құрылымы мен мазмұны**

Бухгалтерлік есептің маңызды элементі – бухгалтерлік баланс. Баланс – бұл субъектінің мүлкін атқаратын қызметі мен пайда болу көздеріне қарай белгілі бір мерзімде ақшалай өлшем бірлігінде жалпылама топтастыру мен ағымдағы есебін жүргізу әдісі. «БАЛАНС» сөзі француз тілінен алынған, «таразы» немесе «тепе-тең» деген мағынаны білдіреді. Кәсіпорынның бухгалтерлік балансы ***актив*** және ***пассив*** деп аталатын екі бөлімді кесте болып табылады. Бухгалтерлік баланс арқылы шаруашылық қорларын бір жағынан (активте) түрлері мен орналасуына қарай, екінші жағынан (пассивте) қалыптасу мен мақсатты бағыттарына қарай топтастырады.

Баланстың екі жағы өзара тең болады, оны екі жақтылық қағидасы деп атайды. Баланстың активі мен пассиві жекелеген *баптардан* тұрады.

*Баланстың баптары* мүліктердің жеке объектілерінің немесе олардың қорлану көздерінің жеке атын білдіреді. Активте орналасқан баптар активті, пассив жағында орналасқан баптар пассивті деп аталады. Баланстың жиынтық сомасы *баланс валютасы* деп аталады. Актив екі бөлімнен тұрады (сурет 1).

Активтер

Қысқа мерзімді активтер

Ұзақ мерзімді активтер

Ақша қаражаттары

Қысқа мерзімді қаржылық инвестициялар

Қысқа мерзімді дебиторлық борыш

Қорлар

Ағымдағы салықтық активтер

Сатылуға арналған ұзақ мерзімді активтер

Басқа да қысқа мерзімді активтер

Ұзақ мерзімді қаржылық инвестициялар

Ұзақ мерзімді дебиторлық борыш

Есептелген инвестициялар

Негізгі құралдар

Инвестициялық меншік

Биологиялық активтер

Барланатын және бағаланатын активтер

Материалды емес активтер

Кейінге қалдырылған салықтық активтер

Басқа да ұзақ мерзімді активтер

Гудвилл

Сурет 1. Бухгалтерлік баланстың актив бөлімдері

Қысқа мерзімді активтерді айналыстағы активтер деп те атайды, себебі, олар бір жыл ішінде (немесе әдеттегі операциялық цикл ішінде, егер ол 12 айдан аспайтын болса) толық қолданылуы немесе ақшаға айналдырылуы мүмкін. Олар капиталдың бір айналысына қатысады, олардың құны бірден өндіріс немесе айналыс шығындарына жатқызылады да толығымен ұйым шығыстарына апарылады. Оларға жататындар:

*Ақша қаражаттары* – кассадағы, жолдағы, ағымдағы банктік шоттардағы, карт-шоттардағы, жинақ шоттары мен басқа да ұлттық және шет ел валютасындағы ақша қаражаттарының сомасы.

*Қысқа мерзімді қаржылық инвестициялар* – табиғатына қарай тез сатылып кететін және сақтау мерзімі бір жылға дейінгі инвестициялар.

*Қысқа мерзімді дебиторлық борыштар* – пайда болған кезден бастап төлем мерзімі 12 айдан аспайтын басқа заңды тұлғалар мен жеке адамдардан алынуға тиісті қарыз сомасы.

*Қорлар -* бұлар келесі мақсаттағы активтер:

* Әдеттегі қызмет барысында сатуға арналған;
* Өндіріс процесінде осылай сатуға арналған; немесе
* Өндірістік процесте немесе қызмет көрсетуде қолдануға арналған шикізаттар мен материалдар түріндегі.

Осылайша, анықтамаға сәйкес қорлар үш категорияға бөлінеді:

* шикізаттар мен материалдар;
* аяқталмаған өндіріс;
* дайын өнімдер мен тауарлар.

Тауарлық-материалдық қорлар құрамына жолдағы тауарлар да жатқызылады.

*Ағымдағы салықтық активтер* – бюджетпен есеп айырысу барысында бюджетке артық төленген салықтар мен басқа да міндетті төлемдер сомасы, сонымен қатар ұсынылған шот-фактуралар бойынша есепке алынуға тиісті қосылған құн салығының сомасы.

*Сатылуға арналған ұзақ мерзімді активтер*  – сатылуға арналған деп жіктелетін қысқа мерзімді активтер, егер олардың құны пайдалану нәтижесінде, оларды сату нәтижесінде өтелетін болса, және де оларды сату ықтималдығы жоғары болса.

*Басқа да қысқа мерзімді активтер*: активтерді жеткізуге берілген аванстар, есепті кезеңде жартылай даярланған өнімдер үшін тапсырыс берушілерден алынған аванстар; осы есепті кезеңде орын алған, бірақ осы есепті жылдың басқа кезеңдеріне қатысты шығыстар;

Жоғарыда көрсетілмеген басқа да қысқа мерзімді активтер.

**Ұзақ мерзімді активтер** – ұйымның өндірістік қызметінде ұзақ уақыт бойында қолданылатын (бір жылдан артық) және өздерінің физикалық нысанын өзгертпейтін активтер.

Оларға жататындар:

*Ұзақ мерзімді қаржылық инвестициялар* – өтелу мерзімі бір жылдан артық мерзімді құрайтын, немесе төлем мерзімі бекітілмеген салымдар.

*Ұзақ мерзімді дебиторлық борыштар* – пайда болған кезден бастап төлем мерзімі 12 айдан асатын басқа заңды тұлғалар мен жеке адамдардан алынуға тиісті қарыз сомасы.

*Үлестік қатысу әдісі бойынша есептелетін инвестициялар* – бұл үлестік қатысу әдісі бойынша есептелетін қауымдастырылған және тәуелді ұйымдарға салынған инвестициялар.

*Инвестициялық меншік* – капитал құнының өсімі түрінде табыс алу, жалдық төлем алу және басқа мақсаттарда меншік иесінің немесе қаржылық жал жөніндегі келісімге сәйкес жалға алушының қарамағындағы жылжымайтын мүлік (жер немесе ғимарат, ғимараттың бір бөлігі), бірақ келесідей мақсаттар көзделмеген:

* өндіріс немесе тауарларды жеткізу, қызмет көрсету, әкімшілік мақсатқа арналмаған; немесе
* әдеттегі шаруашылық қызметі барысында сатуға арналмаған.

*Негізгі құралдар*

Негізгі құралдар дегеніміз - материалдық активтер, олар:

* өндіріс процесінде немесе тауарларды жеткізу мен қызмет көрсетуде, жалға беруге немесе әкімшілік мақсатта пайдалануға арналған;
* бір есепті кезеңнен артық мерзімде қолдану көзделген.

Негізі құралдар түрлері бойынша жіктеледі. Негізгі құрал түрі – ұйым қызметінде пайдаланылуы мен сипаттамасы бірдей активтердің бірлестігі. Жекелеген түрлері ретінде жерді; жер мен ғимратты; машиналық жабдықтарды; кемелер; ұшақтарды; көлік құралдарын; жиһаз және жылжымайтын мүлікке жатқызылатын жылжымалы мүліктерді; кеңсе жабдықтарын атауға болады.

*Гудвилл* - бұл бизнестерді біріктіру нәтижесінде алынатын актив.

*Материалды емес актив* – физикалық нысаны жоқ, идентификацияландырылатын монетарлы емес актив. Материалды емес активтердің түрлері: сауда маркалары; фирманың атауы; бағдарламамен қамтамасыз ету; лицензиялар мен франшизалар; авторлық құқық, патенттер және басқа да өнеркәсіптік меншікке құқықтар, қызмет көрсету мен пайдалану құқығы; рецепттер, формулалар, жобалар мен макеттер; аяқталмаған материалды емес активтер.

*Биологиялық актив* – ауыл шаруашылығымен байланысты тірі өсімдік немес мал. Ауылшаруашылығы қызметтеріне жатады: мал шаруашылығы, орман шаруашылығы, өсімдік шаруашылығы, жер өндірісі, су шаруашылығы.

*Барланатын және бағаланатын активтер –* минералды ресурстарды барлау және бағалауға арналған активтер.

*Корпоративті табыс салығы бойынша кейінге қалдырылған салықтық активтер* – болашақ кезеңдерде өтелуге тиісті табыс салығының сомасы.

*Басқа да ұзақ мерзімді активтер*: актвитерді жеткізуге берілген, тапсырыс берушілерден қабылданған жартылай даяр болуына байланысты өнімдер мен қызметтер үшін төлем мерзімі бір жылдан артық төлемдер және басқа да аванстар; есепті кезеңде орын алған, бірақ алдағы кезеңдерге қатысты шығыстар; басқа топтарда аталмаған ұзақ мерзімді активтер топтары.

Баланс пассиві үш бөлімнен тұрады (сурет 2).

Пассивтер

Қысқа мерзімді міндеттемелер

Меншікті капитал

Қысқа мерзімді несиелер мен овердрафт

Ұзақ мерзімді несиелердің ағымдағы бөлігі

Кредиторлық борыш

Салықтар бойынша қарыздар

Төленуге тиіс есептелген міндеттемелер

Төленуге тиісті дивидендтер

Алдағы кезең табыстары

Жарғылық капитал

Төленбеген капитал

Меншікті үлестік құралдар

Резервтер

Эмиссиялық табыс

Есепті жылдың бөлінбеген пайдасы (жабылмаған зияны)

Өткен жылдың бөлінбеген пайдасы (жабылмаған зияны)

Ұзақ мерзімді міндеттемелер

Сурет 2. Бухгалтерлік баланстың пассив бөлімдері

*Қысқа мерзімді міндеттемелер.* Міндеттемелер (кредиторлық борыш) – ұйымның өткен оқиғаларының нәтижесінде пайда болған бүгінгі күнгі борыштары. Міндеттеменің өтелуі болашақта экономикалық табыс әкелетін ресурстардың жұмсалуын талап етеді. Қысқа мерзімді міндеттемелер - баланстық есепті құрастырған күннен бастап бір жыл ішінде немесе әдеттегі операциялық цикл бойында өтелуге тиісті борыштары.

Қысқа мерзімді міндеттемелерге қысқа мерзімді несиелер мен овердрафт; ұзақ мерзімді несиелердің ағымдағы мөлшері; кредиторлық борыш: төленуге тиісті шоттар, алынған вексельдер, тапсырыс берушілер мен сатып алушылардан алынған аванстар; салықтар бойынша қарыздар; төленуге тиісті дивидендтер, басқа да кредиторлық борыштар; төленуге тиіс есептелген міндеттемелер; алдағы кезең табыстары; күтпеген жағдайларға қатысты есептелген төлемдер жатады.

*Ұзақ мерзімді міндеттемелер –* бұл жоғарыдағы анықтамаға сай, бірақ төлем мерзімі баланстық күннен кейінгі бір жылдан артық мерзімді қамтитын міндеттемелер. Оларға қаржылық міндеттемелер, кредиторлық борыштар, бағаланатын міндеттемелер, кейінге қалдырылған салықтық міндеттемелер, басқа да ұзақ мерзімді міндеттемелер жатады.

*Капитал мен резервтер*. Ұйымның жарғылық капиталы шаруашылық серіктестігінің, акционерлік қоғамның қызметінің басында қалыптасатын капитал. Меншікті қаражаттар көздері: жарғылық капитал, төленбеген капитал, сатылып алынған үлестік құралдар, эмиссиялық табыс, резервтер, есепті жылдың бөлінбеген пайдасы (жабылмаған зияны), өткен жылдың бөлінбеген пайдасы (жабылмаған зияны).

**2. Баланс түрлері**

Мақсаты, мазмұны мен құрастыру тәртібіне қарай бухгалтерлік баланстың бірнеше түрлерін ажыратады:

1. **Жойылу балансы** ұйым жойылар кезде құрастырады.

2. **Бөліну балансы** ірі ұйымды бірнеше ұсақ бірліктерге бөлу барысында немесе осы ұйымның құрылымдық бөлімшелерін басқа ұйымға беру барысында құрастырады. Соңғы жағдайда баласты өткізу балансы деп те атайды.

3. **Біріктіру балансы** бірнеше ұйымдардың бірігуі барысында құрастырылады.

4. **Қалдықтық баланс** ұйым мүліктері мен олардың қорлану көздерін белгілі-бір мерзімде ақшалай өлшемде сипаттайды. Қалдықтық баланс шоттарда соңғы қалдық сомасын есептеу арқылы құрастырылады.

5. **Айналым балансы** ұйым мүліктері мен олардың қорлану көздерінің қалдықтарымен қатар олардың қозғалысы жөніндегі ақпаратты қамтиды.

6. **Жеке ұйым балансы бір** шаруашылық субъектісінің балансы.

7. **Жиынтық баланс –** еншілес және тәуелді қоғамдары бар ұйымдар құрастырады.

8. **Қорытынды баланс** – бұл өндірістік қызмет бойынша белгілі-бір уақытқа қатысты есептік құжат.

9. **Провизорлық баланс** – бұл бастапқы баланс. Ол алдын-ала жыл соңына құрастырылады.

Тазарту әдістеріне қарай баланстар баланс-брутто, баланс – нетто болып бөлінеді.

10. **Брутто–баланс** – бұл валютасында реттеуші шоттар қосылған баланс. Құралдардың нақты құнын анықтауда есепке алынатын баптар реттеуші деп танылады. Мысалы, негізгі құралдардың қалдық құнын анықтау үшін «Негізгі құралдар» бабының сомасынан реттеуші «Негізгі құралдардың амортизациясы» баптың сомасы шегеріледі; ал материалдық ресурстардың нақты өзіндік құнын анықтау үшін «Шикізаттар, материалдар, т.б.» бабының сомасына материалдар құнының ауытқуын қосады.

11. **Нетто-баланс –** бұл ваютасына реттеуші баптардың сомалары қосылмайтын баланс.Нетто-балансбаланстық көрсеткіштер жүйесін қарапайымдандырады, ұйымның шаруашылық қорларының нақты бағасын алуға мүмкіндік береді.

**3. Баланстың шаруашылық операциялары әсерінен өзгеруі**

# Кез-келген ұйымда шаруашылық операциялары әсерінен мүліктері мен қорлану көздерінің өзгерісі орын алады, мұндай өзгерістер не олардың артуына немесе кемуіне қарай әсер етеді. Барлық шаруашылық операцияларын бухгалтерлік балансқа әсер етуіне қарай төрт топқа біріктіреміз:

*Шаруашылық операцияларының бірінші типі* баланстың тек актив жағына әсер етеді:активті бір бап операция сомасына артса, дәл сол сомаға екінші активті бап кемиді. Баланс валютасы өзгермейді. А + х –х = П

*Мысалы:* Банктегі ағымдағы шоттан еңбек ақы беру мақсатында кассаға 100 000 теңге алынды. Кассадағы ақша қаражаттарының артуы және ағымдағы банктік шотта ақша қаражаттарының кемуі.

*Шаруашылық операцияларының екінші типі* баланстың тек пассив жағына әсер етеді:пассивті бір бап операция сомасына артса, дәл сол сомаға екінші пассивті бап кемиді. Баланс валютасы өзгермейді. А= П + х –х .

 *Мысалы:* Қысқа мерзімді банк несиесі есебінен 200 000 теңге жабдықтаушылар борышы төленді. Жабдықтаушылар алдындағы кредиторлық борыш кемиді, несие бойынша борыш артады.

*Шаруашылық операцияларының үшінші типі* баланс активінде де пассивінде де бір мезетте бірдей сомаға артуына қарай әсер етеді, яғни бір жағынан активте мүліктердің артуы және пассивте сәйкес қорлану көзінің артуы орын алады. Баланс валютасы да шаруашылық операциясының сомасына артады. А +х =П +х

*Мысалы:* Жабдықтаушылардан 95 000 теңгенің тауарлары келіп түсті. Тауарлар құны 95 000 теңгеге артады және жабдықтаушылар алдындағы кредиторлық борыш та 95 000 теңгеге артады.

*Шаруашылық операцияларының төртінші типі* баланс активінде де пассивінде де бір мезетте бірдей сомаға кемуіне қарай әсер етеді, яғни бір жағынан активте мүліктердің кемуі және пассивте сәйкес қорлану көзінің кемуі орын алады. Баланс валютасы да шаруашылық операциясының сомасына кемиді. А –х =П – х

*Мысалы:* Есеп айырысу шотынан бюджетке 76560 теңге мөлшерінде корпоративті табыс салығы аударылды. Бюджет алдындағы міндеттеме кемиді, сонымен бірге есеп айырысу шотындағы ақша қаражаттары да кемиді.